Talibanar segjast hafa náð yfirráðum í meginhluta Afganistans. Allt bandarískt herlið verður farið úr landinu í ágústlok.
Talibanar fullyrða að þeir hafi lagt meginhluta Afanistans undir sig, þar á meðal hernaðarlega mikilvægan bæ við landamæri Írans. Allt bandarískt herlið verður farið frá Afganistan í ágústlok, að sögn Bandaríkjaforseta.
Sendinefnd talibana sem stödd er í Moskvu greindi frá því í dag að talibanar hefðu lagt undir sig um það bil 250 af 398 héruðum Afganistans. Það jafngilti 85 prósentum landsins. Þá hafði AFP fréttastofan eftir talsmanni talibana að þeir hefðu náð yfirráðum í bænum Islam Qala á landamærum Afganistans og Írans, en hann þykir hernaðarlega mikilvægur. Stjórnvöld í Kabúl segja þetta ekki rétt; enn sé barist um bæinn. Þau andmæla einnig upplýsingum um landvinninga talibana að undanförnu.
Joe Biden Bandaríkjaforseti tilkynnti fyrr á árinu að allt herlið Bandaríkjanna yrði farið frá Afganistan í síðasta lagi 11. september næstkomandi, réttum tuttugu árum eftir hryðjuverkaárásir vígmanna Al-Kaída á New York og Washington. Hann sagði í gær á fundi með öryggisráðgjöfum forsetaembættisins að brottflutningurinn gengi vel. Hernaðarafskiptum Bandaríkjanna lyki 31. ágúst. Forsetinn sagði að tilgangi hersetunnar hefði verið náð. Ekki kæmi til greina að hann sendi enn eina kynslóð ungra Bandaríkjamanna til herþjónustu í Afganistan. Boris Johnson, forsætisráðherra Bretlands, tilkynnti þinginu í gær að nánast allt breskt herlið væri farið frá Afganistan. Þeir síðustu væru væntanlegir heim innan skamms.
Talibanar segjast hafa náð yfirráðum í meginhluta Afganistans. Allt bandarískt herlið verður farið úr landinu í ágústlok.